Kuopion käräjäoikeus
31.8.2009

Oikeusministeriölle

Viite: Oikeusministeriön kirje  27.5.2009 OM  15/021/2006

Asia : Lausunto esitutkinta- ja pakkokeinotoimikunnan mietinnöstä n:o 2009:2

Kuopion käräjäoikeus esittää lausuntonaan seuraavaa:

Kuopion käräjäoikeus yhtyy kihlakunnansyyttäjä Tea Kangasniemen ja Sisäasiainministeriön
poliisiosaston eriävissä mielipiteissään esittämiin kannanottoihin siitä, ettei niin sanotun
ylimääräisen tiedon käyttökieltoa tulisi ainakaan toteuttaa ehdotetun pakkokeinolain 10 luvun
54 §: 1 momentin mukaisessa laajuudessa. Ehdotuksen toteutuminen merkitsisi
sitä, ettei  esimerkiksi huumausainerikostutkinnan yhteydessä saatua telekuuntelutietoa
voitaisi käyttää näyttönä samaan rikoskokonaisuuteen liittyvän törkeän pahoinpitelyn
selvittämisestä. Käräjäoikeuden käsityksen mukaan ylimääräisen tiedon ehdoton
käyttökielto olisi tarkoituksenmukaista rajata vain niihin rikoksiin, joiden johdosta
epäiltyä ei voitaisi ehdotetun pakkokeinolain 2 luvun 5 ja 11 §:ien perusteella pidättää tai
vangita.

Käräjäoikeuden käsityksen mukaan myöskään ehdotetun 54 §:n 4 momentin säännöstä siitä,
että ylimääräisen tiedon käyttöä koskeva kysymys tulisi jo esitutkinnan aikana saattaa
tuomioistuimen tutkittavaksi, ei voida pitää perusteltuna. Esitutkintavaiheessa päätöksenteon
tulisi kuulua pidättämiseen oikeutetulle virkamiehelle. Vasta esitutkinnan valmistuttua
pääasiaa käsittelevällä tuomioistuimelle olisi riittävät tiedot ja parhaat edellytykset 
mahdollisten hyödyntämiskieltojen arviointiin.

Muilta osin käräjäoikeudella ei ole huomauttamista työryhmämietinnön johdosta

Juha Hyvärinen
laamanni
Kuopion käräjäoikeus